Papersnake/gushiwen huggingface dataset:
平桥
弘历（清代）

初驻游龙第一程，平桥骋望绿波平。迎銮黎庶肩摩溢，舟水相关喻众情。
玉楼春·戏彩堂高无溽暑
佚名（宋代）

戏彩堂高无溽暑。满座风生闻笑语。慈闱今日庆生申，歌遏行云香篆缕。万事从今休挂虑。儿辈行当壮门户。一杯祝寿比庄椿，愿长与、儿孙作主。
题贤女铺
罗愿（宋代）

许嫁女始字，昔人良所钦。此身有所属，安得强委禽。

嗟哉乃翁愚，弃盟欲重寻。死生还复合，世谓遂初心。

谁知彼寒女，义烈动芳襟。顷来已一惭，厚愧方在今。

正性不负物，临流殒千金。我来吊丛祠，目眩寒潭深。

凄凉一川上，行客闻知音。
宿晦上人房
魏野（宋代）

野客访琴僧。夜午月又午。
为我弹薰风，似听重华语。
答松窗居士
释慧远（宋代）

万机消烁眼头空，一点不来谁与同。
未问维摩先杜口，如何作得住山翁。
玉清乐 其四
赵佶（宋代）

帝景相将会玉洲，月真层观紫云浮。

掣开三八黄金锁，无极虚皇在上头。
即事
艾性夫（元代）

一片轻鸿度小坡，半泓浅碧浸丛莎。
黑云垂地雨声急，黄叶满林秋意多。
短发未冬先有雪，懒心如井不生波。
孤砧已报寒消息，欠问眠鸥觅芰荷。
剑潭
李纲（宋代）

当时神剑埋丰城，郁郁光气冲斗星。千年古狱斸幽扃，下得至宝双青萍。

雌雄不知谁与名，拭以异土聊发铏。龙文星彩愈晶荧，正昼无影魑魅惊。

雄飞霄汉随雷霆，雌跃渊水归延平。没人下瞰风涛生，天矫化作虬龙形。

茂先博识非无凭，神物终合信有徵。沈沈潭影含虚明，宝气久秘必复呈。

会当探取搜元精，佩服坐能驱百灵。奸谀膏血纷膻腥，与尔相携游太清。
久雨三首 其一
曹勋（宋代）

五月正阳月，何尝与雨期。浃旬檐溜注，深夕水声驰。

古屋床床漏，苔墙堵堵隳。子桑谁复饷，勾漏政须医。
宿成都松溪院
李洞（唐代）

松持节操溪澄性，一炷烟岚压寺隅。翡翠鸟飞人不见，

琉璃瓶贮水疑无。夜闻子落真山雨，晓汲波圆入画图。

尘拥蜀城抽锁后，此中犹梦在江湖。
与程县尹
熊鉌（元代）

我思程伯子，试令晋城邑。岂弟父母人，一念诚恳恻。

存心民必济，正己吏自格。虽然一邑小，允矣天下式。

槃槃古东阳，亶为礼义国。弦歌视曲阜，岂惟文公泽。

尚想兴学功，百年未陈迹。古来号难治，此语谅非必。

人怀学道心，功化亦俄刻。重惟伊洛传，道南此其脉。

家传馀政谱，师授存学则。此邦有美俗，文献犹可及。

接畛皆儒黉，兴起易为力。当今尚文化，乡校首扶植。

非无善政人，教化岂遑急。明公下车来，声誉已洋溢。

三年田里间，公来始休息。简静公优为，不扰知政绩。

山人重期望，亹亹慎无斁。四海文公邦，正学自兹出。

政教岂殊途，饰吏贵儒术。善化必因俗，吾世俱有责。

到手事必为，莫让功第一。
霜天晓角·天无四壁
王奕（元代）

天无四壁。底用量江尺。徒把乾坤分裂，谁与帝、扶民厄。几年樊坤缺。耳风腔转笛。此日双蛾空蹙，依然也，暮山碧。
旅舍除夜
皮日休（唐代）

永夜谁能守，羁心不放眠。挑灯犹故岁，听角已新年。

出谷空嗟晚，衔杯尚愧先。晚来辞逆旅，雪涕野槐天。
山居杂诗九十首 其六十七
曹勋（宋代）

台山邑万户，户以酒为天。不惮甑生尘，所愿酒如泉。

多疾自曲糵，致夭非天年。因思禁酒法，积粟民沛然。
孟冬之望乘月溯流至广陵
郭之奇（明代）

何处澄波泻客愁，射陂流水趁邗沟。天连牛斗同分野，地转东南共一州。
寄饮州洪迩侍禁
陶弼（宋代）

僧怜海石为棋子，客惧蛮螺作酒杯。
自笑平生喜韬略，此时何计上金台。
园梅未放速之以诗
何瑶英（明代）

小阳暖透越人家，尚拥寒根懒着花。滴滴蕊珠含晓梦，迟迟春着绕天涯。

一年雪后香魂暗，几日闺中酒兴赊。如此月明还冉冉，恐教群卉候繁华。
访育王东堂空叟和尚夜话
释梵琮（宋代）

因说多年破草鞋，祖翁插脚强安排。
从兹狼藉浑无底，次第提持转见乖。
远别意
周是修（明代）

远别离，楚水深，吴山高。吴山迢迢起烟雾，楚水浩浩生波涛。

君迢天南妾天北，欲往相从安可得。终朝不见若为情，况是频年音信绝。

孤房独宿耿无寐，梦中恍惚平生意。罗帏翠被暖香残，珠箔银屏夜灯细。

远别离，相思唯有空中云，时时千里能随君。相思唯有云间月，夜夜千里能照妾。

妾看云月长踌躇，君看云月还何如。
伍国开索烧料香余无以应以真沉堪入药者赠之因口占二绝 其一
陈是集（明代）

香味原来浑一团，无劳鼻臭作殊观。真沉纵好随烧却，垆火腾飞天外看。
双溪八景八首 其八 雁聚平沙
刘琏（唐代）

苍岭云深欲度迟，荡山秋暮亦堪悲。近时禾黍萧疏尽，莫向沟塍图饱饥。
太平寺泉眼
杜甫（唐代）

招提凭高冈，疏散连草莽。
出泉枯柳根，汲引岁月古。
石间见海眼，天畔萦水府。
广深丈尺间，宴息敢轻侮。
青白二小蛇，幽姿可时睹。
如丝气或上，烂熳为云雨。
山头到山下，凿井不尽土。
取供十方僧，香美胜牛乳。
北风起寒文，弱藻舒翠缕。
明涵客衣净，细荡林影趣。
何当宅下流，馀润通药圃。
三春湿黄精，一食生毛羽。
东宫讲退。触热入省，倦甚小睡
杨万里（宋代）

承华下直直几廷，新暑醺人睡不成。
到得曲肱贪梦好，无端急雨打荷声。
起看翠盖如相戏，乱走明珠却细倾。
归路开心最凉处，水风四面一桥横。
汪直卿相招子大先至有诗炎后至子大再至因次
王炎（宋代）

笋舆呕轧度何许，水满东皋新过雨。
主人倒屣出门迎，喜气过过贯眉宇。
别易会难宜少留，清谈绝倒殊不休。
青衿诵诗劝客饮，客亦歌然争旅酬。
向来青鬓今白首，自古交情难耐久。
从今乘兴时一来，请属细君多酿酒。
偈颂一百零一首 其二十七
释慧性（宋代）

归宗见成行货，别无单传心要。二时展钵开单，逐日痾屎送尿。

饥餐渴饮一般，露柱灯笼大笑。毗婆尸佛早留心，直至而今不得妙。
题湖山十景 其二 绿野春耕
陈镒（明代）

雨足田畴春水生，青阳浮处有农耕。村南村北秧初绿，布谷树头相对鸣。
叶丞相这孙潜仲后余至中都同馆相与谈易累日
曾丰（宋代）

客里幸相逢，青灯几夜同。
笑谈机械外，操履准绳中。
学问关宗旨，功名袭祖风。
江船不吾泊，遽载易而东。
棘林
释智愚（宋代）

海凤飞来不敢棲，旧条新刺利如锥。
茫茫出得出不得，只许拚身到者知。
心安吟
邵雍（宋代）

心安身自安，身安室自宽。
心与身俱安，何事能相干。
谁谓一身小，其安若泰山。
谁谓一室小，宽如天地间。
梦泽中行
孟郊（唐代）

楚山争蔽亏，日月无全辉。楚路饶回惑，旅人有迷归。

骐骥思北首，鹧鸪愿南飞。我怀京洛游，未厌风尘衣。
白水岩
蒲寿宬（宋代）

泰山有积霤，坤媪乃善藏。
何时发灵秘，一脉流膏滂。
至仁及物意，后世疑滥觞。
螭蟠久懒卧，辟易离电光。
丰隆亦豪举，夜半驱阿香。
天鼓何处来，大雪惊飘扬。
飞星杂雨射，怒雹翻飙狂。
倚栏两眼眩，应接俱弗遑。
吕梁三十仞，吾闻老蒙庄。
行歌不惮险，习坎守故常。
峨眉有仙伯，佛迹窥荒唐。
濯足弄海月，戏侮相颉颃。
堪笑失筹人，气骨何羸尪。
醉呼李太白，欲制芙蓉裳。
此泉愿为酒，万斛输沧浪。
简寂耿我梦，九叠迂我肠。
雁荡更诡异，龙湫舞堂堂。
何当寄鹏翼，瞬息天一方。
仙人笑擘脯，沧海观种桑。
人世弹指顷，万古天地长。
公之还
曾丰（宋代）

公之还，谓常还兮，
独不谓公害。著儒冠，
学著籋矣，于圣这关。
仁著簉矣，于鼂之耑。
孰驱我牡，兀淛之湍。
孰驾我熊，兀桂之岏。
交中互外，迭来更繁。
壹心苦力，几暑且寒。
于何景远，于此怀安。
四三皇王，效何当完。
九八元凯，志若为阑。
斯梦斯环兮，隮我阊阖之间兮。
公之还，谓常还兮，
独不谓公害。峨奥冠，
上意我东，南忧谁宽。
伊素若赤，维翰维藩。
校妥尔寝，甿恬尔餐。
伊碧若朱，维幢维幡。
外藻曾几，中渠殆单。
肆是蛮狃，申之瘴奸。
里之知之，宁是弗言。
上之听之，宁是弗叹。
丙辰元日
刘克庄（宋代）

免骑朝马趁南衙，五见空村换岁华。
旋遣厨人挑荠菜，虚劳座客颂椒花。
不施郁垒钧编户，虽饮屠苏殿一家。
二十宦游今七十，于身何损复何加。
木莲树生巴峡山谷间巴民亦呼为黄心树大者…题三绝句云
白居易（唐代）

如折芙蓉栽旱地，似抛芍药挂高枝。

云埋水隔无人识，唯有南宾太守知。

红似燕支腻如粉，伤心好物不须臾。

山中风起无时节，明日重来得在无。

已愁花落荒岩底，复恨根生乱石间。

几度欲移移不得，天教抛掷在深山。
书局晚归
汪藻（宋代）

平生麋鹿姿，不意华屋居。一为轩裳撄，所得非所如。

弱迹踵诸彦，清班直周庐。蓬山切星辰，牙签明绮疏。

散帙喜所得，怀铅愧中虚。暝归复奚营，一饱不愿馀。

宁甘四立壁，懒作三献书。高槐障熇烦，清阴落庭除。

幽卧遂终日，兹谋定非疏。娟娟新月流，翳翳归云舒。

怀人发浩叹，屏营以踟蹰。愿言果归志，春波涨隋渠。
次韵叶秀实县治环翠亭
陈棣（宋代）

畏途踪迹几间关，浩气空存天地间。
沈湎恨无千日醉，浪游赢地半生閒。
观书尚喜眼如月，搜句谁怜肩耸山。
三径晓来添逸兴，柳梢桃色报春还。
杏溪十首。杏水
姚合（唐代）

不与江水接，自出林中央。穿花复远水，一山闻杏香。

我来持茗瓯，日屡此来尝。
看花回 记少年事
杨玉衔（清代）

草草庖厨着意莹。盘盎寒生。携锄种菜荒田，认桂枝、量记窗棱。

少年无赖事，回首分明。老觉岩阿有旧盟。鹤友猿朋。

移泉烹荈收黄叶，好商量、画意诗情。往来新认识，有个黄莺。
和文与可洋州园亭三十咏 其三十 北园
苏辙（宋代）

使君美且仁，遍地种桃李。岂独放春花，行看食秋子。
闻官军南征解围有日喜而遂咏（二首）
杨基（明代）

官军闻说下扬州，梦里扶摇赋远游。
天运未容人力胜，民心须顺物情求。
遭逢丧乱生何补，见得升平死即休。
沽取一壶花下酌，弟兄儿女笑相酬。
挽赵少卿
刘黻（宋代）

班升金掌擢清才，苦欲归田挽不回。
浙右尚思菩萨去，荆南空不使星来。
苔侵书阁秋山静，竹锁吟庭夜鹤哀。
路出箫台多巷祭，几人和泪折寒梅。
贺明朝
欧阳炯（唐代）

忆昔花间初识面，红袖半遮妆脸。轻转石榴裙带，

故将纤纤玉指，偷拈双凤金线¤

碧梧桐锁深深院，谁料得两情，何日教缱绻。

羡春来双燕，飞到玉楼，朝暮相见。

忆昔花间相见后，只凭纤手，暗抛红豆。人前不解，

巧传心事，别来依旧，孤负春昼¤

碧罗衣上蹙金绣，睹对对鸳鸯，空裛泪痕透。

想韶颜非久，终是为伊，只恁偷瘦。
过故邺城
邵堂（清代）

王气霾沈井甃边，邺都往事付云烟。荒台上齧漳河水，废冢人耕汉苑田。

芳草绿于长乐县，夕阳红似建安年。九原若起陈书记，为话西陵亦惘然。
圣泉院
陈岩（宋代）

释子亲传马祖衣，枯藤来此卓烟霏。
斓斑锦石寒泉底，湛碧中涵五色辉。
再用韵呈师正 其二
刘一止（宋代）

涂泽风流出雁门，战场谁为洗啼痕。圣时宫女自妆薄，不遣燕入苍琅根。
次韵李德升老堂 其二
吕颐浩（唐代）

野堂岂意题佳句，强欲赓酬愧续貂。闲适更须驰厩马，访临无惜过溪桥。

秋风南浦观垂钓，落日东山伴采樵。此乐有时惊自得，泥途何必羡烟霄。
送曾元陟应明经试
张萱（明代）

河桥尊酒共歌骊，綵笔翩翩对赤墀。奏赋不妨前主席，说诗慎赤解人颐。

征途日暖花如锦，御苑风和柳欲丝。若上金台须一醉，天涯芳草正离离。
赠仲仁兄次韩曹二长官韵二首 其二
潘希曾（明代）

流水何如别意长，送君西涧感年光。偶同风雨连宵话，竟负茱萸九日香。

未老生涯期后乐，相随归梦苦难忘。醉翁亭子琅琊景，他日聊誇此愿偿。
嘉定巳巳立秋得膈上疾近寒露乃小愈
陆游（宋代）

客疾无根莫浪忧，今朝扫尽不容留。
饭囊酒瓮非吾事，只贮千岩万壑秋。
天池资胜庵
释月涧（宋代）

万个筼筜带雪青，一庵犹自揭唐名。道人心欲留云住，宽著俨问屋数楹。
春游 其一
赵希㯝（宋代）

梦冷繁华金谷园，春深葵麦暗朱门。东风日日吹花急，红雨苍苔泪几痕。
失调名
佚名（宋代）

问醉吟今夜，何处凤楼偏好。
薛宝钗·雪竹
环山樵（清代）

大雪北风催，家家贫白屋。
玉树犹难伸，压倒千竿竹。
高节志凌云，不敢当滕六。
君子本虚心，甘自低头伏。
无复绿猗猗，何如在淇澳？
寒林尽白封，奚第琅玕独。
寒梅也不禁，何只君瑟缩？
读书小窗前，不见青矗矗。
搦管坐空斋，不听声谡谡。
缅怀文典可，佳画添几幅。
更思僵卧人，岂只食无肉。
送刘北秀二首
杨万里（宋代）

刘子过逢二十年，别来风月几千篇。
黄金卖尽延宾友，囊底何须看一钱。
寄山阴隐者
赵鼎臣（宋代）

闻道山阴老，春来乐有馀。饥餐一盘饭，闲读两行书。

竹里亲沽酒，江边自买鱼。何曾入城市，人事转生疏。
莫春山家二首 其一
麻九畴（金朝）

山烟向晚白濛濛，人过梨花树底风。一犬不鸣村径黑，野灯孤起远林中。
雪後陪使客游惠山，寄怀尤延之
杨万里（宋代）

已到苏州未到常，惠山孤秀蔚苍苍。
一峰飞下如奔马，万木深苍古道场。
鍚骨中空都是乳，玉泉致远久偏香。
眠云豉石梁溪叟，恨杀风烟隔草堂。
寄王明叔提干
孙应时（宋代）

万里锦官城，经年吒友生。
笑谈元不数，心迹故难并。
别酒梅花粲，追途江月明。
书来犹缱绻，三叹故人情。
同岳大用抚干雪後游西湖，早饭显明寺。步至
杨万里（宋代）

道堂高绝俯空明，上下跻攀取意行。
净阁虚廊人寂寂，鹤声断处忽琴声。
题曹叔则照
文点（清代）

古井心情不起澜，画图犹著晋衣冠。形容莫诮吟诗瘦，曾见铜仙泣露盘。
和林宝文吹暑轩二绝
王炎（宋代）

木末长风送雨来，田家远近稻花开。
披襟燕坐黄堂静，一笑江山爽气回。
横浦驿别梁景怀何尚贤欧允亮
李英（清代）

萍梗飘零笑此身，十年羁思不堪陈。谁知南北章江水，又向河桥别故人。
暇日言事二首
徐集孙（宋代）

雨苔侵迳客来稀，官事才閒便掩扉。
欹枕忽生乡国念，梦中喜得一番归。
题褚遂良孙庭竹
卢仝（唐代）

负霜停雪旧根枝，龙笙凤管君莫截。

春风一番琴上来，摇碎金尊碧天月。
纨扇
许廷崙（清代）

入手团团好，冰纨却暑氛。衣香风满座，鬓影月遮云。

读画怀秦女，吟诗悟汉君。莫教轻扑蝶，销损縠罗文。
广陵于马上作诗
曹丕（魏晋）

观兵临江水，水流何汤汤。
戈矛成山林，玄甲耀日光。
猛将怀暴怒，胆气正纵横。
谁云江水广，一苇可以航。
不战屈敌虏，戢兵称贤良。
古公宅岐邑，实始翦殷商。
孟献营虎牢，郑人惧稽颡。
充国务耕殖，先零自破亡。
兴农淮泗间，筑室都徐方。
量宜运权略，六军咸悦康。
岂如东山诗，悠悠多忧伤。
西江月（席上赋双荔子）
周紫芝（宋代）

连理枝头并蒂，同心带上双垂。背灯偷赠语低低。一点浓情先寄。

翡翠钗头摘处，鸳鸯枕上醒时。酸甜红颗阿谁知。别是人间滋味。
杂感 
何承道（清代）

何人开府海南偏，鹿耳秋潮画角悬。雄镇自堪威绝徼，大臣自古制中权。

青冥片月鸡笼塞，白发孤藩马革年。旧是武皇开辟地，此行急为策安边。
滕公
徐钧（宋代）

日奉车音语易亲，朱奴立受再生恩。
淮阴元是公全活，末着何妨更一言。
过青枫岭王贞妇庙
李孝光（元代）

山下江流幸自清，山头明月已无情。此心若愧王贞节，莫向清枫岭上行。
文昌殿落成
顾建元（清代）

青云有路桂森森，只是难教俗土寻。一部化书君记取，殿头风雨又秋深。
碧云深（寓忆秦娥）
张辑（宋代）

风凄凄。井阑络纬惊秋啼。惊秋啼。凉侵好梦，月正楼西。

卷帘望月知心谁。关河空隔长相思。长相思。碧云暮合，有美人兮。
闲吟
周昙（唐代）

考摭妍媸用破心，剪裁千古献当今。

闲吟不是闲吟事，事有闲思闲要吟。
洛阳女儿行 （　册4　卷125　页1258a）
王维（唐代）

〔时年十六。一作十八〕
洛阳女儿对门居。
才可容颜十五余。
良人玉勒乘骢马。
侍女金盘［鱼会］鲤鱼。
画阁朱楼尽相望。
红桃绿柳垂檐向。
罗帷送上七香车。
宝扇迎归九华帐。
狂夫福贵在青春。
意气骄奢剧季伦。
自怜碧玉亲教舞。
不惜珊瑚持与人。
春窗曙灭九微火。
九微片片飞花琐。
戏罢曾无理曲时。
妆成祗是薰香坐。
城中相识尽繁华。
日夜经过赵李家。
谁怜越女颜如玉。
贫贱江头白浣纱。
御街行·银烛生花如红豆
秦观（宋代）

银烛生花如红豆。占好事、而今有。人醉曲屏深，借宝瑟、轻招手。一阵白苹风，故灭烛、教相就。
花带雨、冰肌香透。恨啼乌、辘轳声晓。岸柳微凉吹残酒。断肠时、至今依旧。镜中消瘦。那人知后。怕夯你来僝僽。
南荒歌
屠瑶瑟（明代）

南荒古炎徼，十月无霜飞。
停梭悲远道，不用寄寒衣。
照禅师久欲一见比至汝则已游矣因题广惠
韩维（宋代）

高僧寂寞空尘坐，古寺悲凉足野风。
道在岂须烦目击，亭前双柏自葱葱。
摸鱼儿
佚名（宋代）

喜西风、朝来如约，新凉一雨初霁。家山望断知何处，渺渺长天秋水。空眼底。叹雁杳鱼沈，尺纸无人寄。芸窗草砌。渐影颤疏桐，声敲落叶，孤枕怎成睡。
逢场戏。遮莫悲秋憔悴。今朝有酒须醉。尊前待唤佳人道，为雪藕丝轻脆。闲省记。便笑口频开，一岁知能几。归期尚未。且蜡屐兰桡，湖山深处，同赏月中桂。
送王五昆季省觐
孟浩然（唐代）

公子恋庭闱，劳歌涉海涯。水乘舟楫去，亲望老莱归。

斜日催乌鸟，清江照彩衣。平生急难意，遥仰鶺鴒飞。
风雨
刘敞（宋代）

人生老去自多忧，索索逢春却似秋。过尽百花初不省，何须风雨更添愁。
广庆寺
郭祥正（宋代）

寺当南北二禺间，合翠全清总见山。一石尚存垂钓处，五羊时载老仙还。

金流月影真盘谷，黛涨岚光小剑关。安得鹊桥横绝顶，下临河汉泻潺潺。
满庭芳·寿竹长青
佚名（宋代）

寿竹长青，寿松高耸，寿山寿水俱全。寿星寿夜，寿象现中天。寿祝长生不老，寿香一炷，宝鼎龙涎。寿童引，寿龟寿鹤，寿烛比金莲。寿盘添寿果，寿桃初熟，寿满三千。寿筵歌寿曲，寿酒与流连。寿从今，去福寿无边。寿仁者，寿门高大，福寿永绵绵。
海岸七里沙二首
杨万里（宋代）

行人莫近岸边行，便恐波头打倒人。
若道岸高波不到，玉沙犹湿万痕新。
送梓州李使君之任（原注故陈拾遗射洪人也篇末有云）
杜甫（唐代）

籍甚黄丞相，能名自颍川。近看除刺史，还喜得吾贤。

五马何时到，双鱼会早传。老思筇竹杖，冬要锦衾眠。

不作临岐恨，惟听举最先。火云挥汗日，山驿醒心泉。

遇害陈公殒，于今蜀道怜。君行射洪县，为我一潸然。
倒次元韵
吴融（唐代）

南陌来寻伴，东城去卜邻。生憎无赖客，死忆有情人。

似束腰支细，如描发彩匀。黄鹂裁帽贵，紫燕刻钗珍。

身近从淄右，家元接观津。雨台谁属楚，花洞不知秦。

泪滴空床冷，妆浓满镜春。枕凉欹琥珀，簟洁展麒麟。

茂苑廊千步，昭阳扇九轮。阳城迷处笑，京兆画时嚬。

鱼子封笺短，蝇头学字真。易判期已远，难讳事还新。

艇子愁冲夜，骊驹怕拂晨。如何断岐路，免得见行尘。
诗偈 其九十八
庞蕴（唐代）

云何为人演，离相说如如。心镜俱空静，无实亦无虚。

心通常嘿用，出世入无馀。梵释咸恭敬，菩萨亦同居。

语是凡夫语，理合释迦书。若能如是学，不枉用功夫。
秋晨同淄川毛司马秋九咏 其九 秋雁
骆宾王（唐代）

联翩辞海曲，遥曳指江干。阵去金河冷，书归玉塞寒。

带月凌空易，迷烟逗浦难。何当同顾影，刷羽泛清澜。
鉴湖道中
陈造（宋代）

风烟佳处放归桡，吟坐篷窗首屡搔。
万壑千岩争献状，三江九屡自忘劳。
尚多菡萏张秋锦，少待蟾蜍印夜涛。
缭碧森青谁子宅，未容载酒访清高。
正宫·塞鸿秋
郑光祖（元代）

金谷园那得三生富，铁门限枉作千年妒。汨罗江空把三闾污，北邙山谁是千钟禄？想应陶令杯，不到刘伶墓。怎相逢不饮空归去。
经龙门废寺
刘沧（唐代）

因思人事事无穷，几度经过感此中。山色不移楼殿尽，

石台依旧水云空。唯馀芳草滴春露，时有残花落晚风。

杨柳覆滩清濑响，暮天沙鸟自西东。
尧庙
张栻（宋代）

明祀崇千载，荒山拱万灵。
插天巉绝壁，飞瀑下空庭。
绘事存淳古，真风寄村冥。
苹繁何以荐，帝德日惟馨。
雪中戏元德元龄二弟二首
裘万顷（宋代）

袖间出手不应迟，柳絮渔蓑总是诗。
二妙得君真所喜，一寒如我有谁知。
次儿辈戏商卿设醴韵二首
陈造（宋代）

水豢山肤自土宜，况邀从事到青齐。
宾筵大嚼宁虚口，灶妇深青想噬脐。
烂醉岂无醒酒鱠，明朝重阅不鸣鸡。
扶头更忆松江晓，旋买鲈鱼薤捣虀。
次韵苏公谒告三绝
陈师道（宋代）

静中有业官成集，醉里无何老是乡。
丈室向来无一物，郤须天女与拈香。
荥阳唐高祖太宗石刻像〈并叙〉
苏辙（宋代）

荥阳大海院高齐石像二，高不数寸，而姿制甚妙。
唐高祖为郑数刺史，太宗方幼而病甚，祷之即愈。
因各为一碑，刻弥勒佛，且记其事，至今皆在。
元祐二年九月，祭告永裕陵，过而观焉，作小诗以授院僧。
谁言肤寸像，胜力妙人天。
欲疗众生病，阴扶济世贤。
身微须覆护，眼净照几先。
岂为成功报，犹应历劫缘。
自过犍为山水益佳
晁公溯（宋代）

客游三十年，不出僰与巴。
江恶崖石粗，十步九褒斜。
自过赖里崖，山水日夕佳。
冥冥见远树，涉涉铺平沙。
两岸何所有，郁郁皆桑麻。
良畴散牛羊，支流入鱼蛇。
清绝益可爱，岂复忆汉嘉。
恍如涉荆吴，是耶复非子。
儿女长硖中，老妻发已华。
兹来始及此，举首亦惊嗟。
浪淘沙 丙寅仲秋，余以侍亲留白下，遣方海、方澜两儿赴蜀侍夫子
王少华（清代）

皓魄满窗前。不照人圆。离魂真欲上青天。只为分巢双燕小，破尽宵眠。

何计慰高年。日薄虞渊。时来甥馆问鱼笺。甚日浣花溪畔水，准送归船。
题仲穆看云图
潘纯（唐代）

行憩苍石上，坐爱青松阴。白云在天际，相对总无心。
先少师宣和初有赠晁公以道诗云奴爱才如萧
陆游（宋代）

仕不逢时勇退耕，闭门自号景迂生。
远闻佳士辄心许，老见异书犹眼明。
奴爱才如萧颖士；婢知诗似郑康成。
早孤遇事偏多感，欲续残章涕已倾。
有感时事
胡仲弓（宋代）

湖滨别去五经秋，喜得閒居无悔尤。
华藻不因焚砚弃，功名直待盖棺休。
北山何假移文檄，西事犹堪借箸筹。
四海茫茫才思竟，如君尚向古人求。
颂古六十二首 其十一
释清远（宋代）

家肥生孝子，国霸有谋臣。拳头劈口槌，未到无儿孙。
大风夕怀道夫敦素
释德洪（宋代）

病觉春寒花信重，起来散策夕阳中。方收一霎挂龙雨，忽作千林攧鹞风。

淮水粘天雪翻浪，吴山吐月镜缘空。二豪诗眼应惊叹，觅句遥知与我同。
小重山
曹组（宋代）

深拥熏篝倏已冥。寂寥山枕畔，梦难成。谁堪三两夜乌声。

银缸灺，花影上围屏。

犹记旧时情。帘边人似月，月如冰。从今张眼到天明。

衣带缓，谁与问伶俜。
卧病旬日未己闲书所感
黄宗羲（清代）

此地那堪再度年，
此身惭愧在灯前。
梦中失哭儿呼我，
天末招魂鸟降筵。
好友多从忠节传，
人情不尽绝交篇。
于今屈指几回死，
未死犹然被病眠。
宜春道中
廖行之（宋代）

路转溪回几曲村，溪头流水去浑浑。
农忙野叟朝耕陇，蚕老人家昼掩门。
游子漫怜春色晚，故园应想绿阴繁。
归欤屈指无多日，夜雨团栾酒一尊。
李肃毅侯挽诗四首 其三
黄遵宪（清代）

毕相伊侯久比肩，外交内政各操权。抚心国有兴亡感，量力天操左右旋。

赤县神州纷割地，黑风罗刹任飘船。老来失计亲豺虎，却道支持二十年。
赋陈太史所筑凌云亭四首 其三
刘宰（宋代）

紫烟缥缈接云霞，亭下连甍十万家。想见当年关尹子，已占柱史入京华。
神光灿
丘处机（宋代）

悲欢绝念，视听忘怀，从初号曰希夷。不晓根源，刚强说是谈非。

百般拈花摘叶，谩徒劳、使尽心机。这些事，算人人易悟，个个难依。

不在唇枪舌剑，人前斗、惺惺广学多知。上士无争，只要返朴除疑。

冥冥放开四大，把尘劳、一旦纷飞。认得后，管教贤、拍手笑归。
岷江愁二首挽陈持中知府郎中嫂恭人
叶适（宋代）

岷江诸峰如献酬，岷江潭头绀碧流。
不愁水生劝人去，只愁人死送山林。
禁渡
释元肇（宋代）

渺渺烟江春思长，杏花风急燕归忙。衔泥不解如精卫，又只来巢旧屋梁。
题天庆观
葛绍体（宋代）

淡云疎雨嫩凉天，老柏梢头挂瘦猿。
仙殿崔嵬钟磬响，纸钱灰起祭中元。
喜雨呈梅石赵都大
释道璨（宋代）

久旱天地焦，酷出秦法外。
一雨中夜来，汉兵起丰沛。
万物皆吐气，昭苏脱厄会。
忧国有天人，爱民如子辈。
心香彻九关，化为云叆叇。
生意一万里，直在方寸内。
老农相与言，晓晴坐牛背。
中秋和龙子高
唐肃（宋代）

白白初悬月，青青不尽天。
乍经银汉外，又满碧囱前。
钟阜思归夜，淮城坐谪年。
曾挥两行泪，愁对一轮圆。
青门引
马子严（宋代）

手种团团玉。香趁日晴初熟。金刀错落晓霜寒，十分风味，独向暑天足。

唐君去后云空谷。异事传流俗。刀圭倘是神仙药，地皮卷尽犹飞肉。
独往忍草庵
尤钧（清代）

晚烟漠漠上人衣，独立空林对落晖。红叶满山人迹少，乱峰深处一僧归。
曾同季饷建溪顾渚新茶
曾几（宋代）

雨润梅黄后，风薰麦秀初。
不持新茗椀，空枉故人书。
顾渚琼糜似，闽溪玉食馀。
吾宗重盟好，并以遗閒居。
次韵洛阳秦庆父贽见
陈著（宋代）

洛中人物好，磊磊实过名。
和气春浮动，新诗玉琢成。
相逢交义重，一笑世情轻。
问到牡丹外，凄然百感生。
石鼓歌
李延兴（元代）

乾坤清淑之气，蜿蟺扶舆亘西极，化作岐山之阳石鼓十。

六丁二酉铲断昆崙之瑶峰，缥缈云根堕穹碧。层崖秋碎方祗愁，大星宵陨圆灵泣。

中虚不露疏凿文，太素犹涵混沌质。伟哉周家宣王中兴时，戈鋋彗云九县一。

明堂受朝群后来，天威不违颜咫尺。岐阳之狩载阳国之灵，王气腾霄何赫奕。

八鸾声戛秋风高，九旗光动朝暾赤。歌车攻，咏吉日。

张皇维，昭帝绩。泰山盘，石之祚。炳烈千万春，勒之贞珉古无匹。

其形如鼓不可扣之鸣，其体浑沦绝侣大造无痕迹。

其字遒逸宛是篆与科，其文古雅髣髴周之什。吉甫歌，史籀笔，制作森严照岐邑。

年多物化理则然，金字半灭无人识。老蛟摧裂野火焚，古墨淋漓苔雨蚀。

青城学士昔在大德初，见之林下久叹息。入朝亟为丞相言，如此至宝何可以弃掷。

大车彭彭挽致来孔庭，天地风云亦动色。我尝爱此十鼓文字奇，抚玩摩挲不知日之夕。

荏苒光阴数十春，春风吹愁发生白。近时再过石鼓旁，阶草蒙茸没双屐。

细看字画转么么，徙倚回廊泪沾臆。东安邓尹弹琴青桂林，议论文章脱尘俗。

平生好古如古人，直欲蒐抉周秦之故实。里中更有朱先生，白首著书穷日力。

寄书远访石鼓文，细字满笺珠的皪。书中宛宛见高情，识者见之争爱惜。

乃知先生好古不减吾，邓侯吾徒委琐岂复如先生，喜新厌旧犹戏剧。

吾友秦邮李希文，新来小篆亦杰出。夷门梁君子，宜苦学张颠之草书，电埽千军烂如拭。

我生雅恨不能书，每见名家如有失。朱先生，古遗直，甚欲相从不可得。

山中茅屋书满床，何时一到虚轩分半席。直须和我石鼓歌，战退苏韩入坚壁。

呜呼古之作者往往苦用心，岂惟杜预雅有春秋癖。

今人无复见古人，徒劳纸上赏遗墨。鱼目滔滔久混珍，后来此鼓谁收拾。

燕之石，等圭璧，荆之璞，同瓦砾。古风不返天茫茫，何如烂醉林皋卧苔石。
过松江诗
顾观（元代）

吴淞三万六千顷，震泽与之俱渺茫。鸿雁一声天接水，蒹葭八月露为霜。

秋风漫引渔人笛，落日偏惊贾客航。三十年前此来往，尘缨犹未濯沧浪。
丰乐亭游春三首
欧阳修（宋代）

绿树交加山鸟啼，晴风荡漾落花飞。
鸟歌花舞太守醉，明日酒醒春已归。

春云淡淡日辉辉，草惹行襟絮拂衣。
行到亭西逢太守，篮舆酩酊插花归。

红树青山日欲斜，长郊草色绿无涯。
游人不管春将老，来往亭前踏落花。
春夜漫成
荣光河（清代）

世事浑无定，莺花亦偶然。一床蝴蝶梦，三月鹧鸪天。

剑有刘琨舞，鞭谁祖逖先。冰轮斜挂处，万象落前川。
文籍遭水
虞俦（宋代）

巍冠广厦诵虞唐，冷笑诸儒屋壁藏。卷轴随车虽土苴，末流清润尚堤防。
春游 其四
董嗣杲（宋代）

买鱼缕银鲙，鲙细供春醉。醉立海棠风，看山负惭愧。

万事可离踪，白发不容伪。我屋枕乾溪，日揖南峰翠。
简林敏夫觅酒
韩淲（宋代）

今日复霜江上寒，病躯于此最知难。所须杯酒相料理，市酤不堪甜且酸。
伏中作二首
孔武仲（宋代）

去岁复今日，清槐系扁舟。
手携筇竹杖，朝上龟山头。
百川合为一，浩渺蟠天流。
徙倚弄佳音，啸歌怀旧邱。
京都偶为客，岁月复临秋。
蓬转近千里，星回将一周。
酷暑虽暂解，余威难速收。
金火两相搏，火壮金欲流。
恐有郁蒸陈，当代作戈矛。
且当事纨扇，未可窥狐裘。
谒金门·风韵彻
吴潜（宋代）

风韵彻。满架平平铺雪。贾女何郎盟共结。睡浓香更冽。春去悄怀怎说。却喜不闻蹄鴂。月夜时来闲蹀屧。故园三载别。
锦裹石行
刘崧（元代）

锦裹石，何苍苍，我行入封川，问之江上郎。云昔有辩士，往说南之王。

道傍见山石，指天誓不忘。谓苟得意归，不独衣锦还故乡，要使兹山之石同辉光。

一朝缓颊下南荒，车马千驷金满装。便令制锦百万匹，尽裹山石荣铺张。

至今岩阿草木昭煌煌，兽不得憩鸟不敢翔。烂然云霞彩，下照江中央。

我欲登其巅，窥海略扶桑。掇此五色文，献之紫虚皇。

有志愿莫遂，却立增慨慷。吾闻陆贾去汉室，乃有贾生流涕论帝傍。

惜此文绣被屋墙，丈夫未遇焉可量。衣或带索食秕糠，偶然会遇亦其常。

奈何暴殄恣所偿，胡不衣被沾四方。不曰爰居徒劳铿锵，匪悼尔石兮惟狂之伤。
壬辰北归居枫桥别业
王揆（唐代）

归来投别业，鸡犬一庭前。雪重千门树，湖吞万井烟。

鸱夷寒食庙，虾菜夕阳船。何似营平路，黄沙猎火天。
奉和牧翁催妆词四首 其二
周永年（明代）

柳姓曾闻赐作杨，垂条飞絮搅人肠。而今一任三眠起，松柏同心绾带长。
长安上巳篇
曹鉴平（清代）

二月驱车到燕市，又见春光逢上巳。氤氲细雨度轻风，吹遍郊原桃与李。

桃李芳菲三月时，千门烟锁绿杨枝。夹道朱楼回绣毂，良辰祓禊泛金卮。

金卮绣毂青油幕，层城日出歌钟作。象管银筝不暂停，驼峰翠釜纷相错。

多少游人策紫骝，芳郊十里暖烟浮。蹀躞锦鞯垂匼匝，葳蕤步障擘箜篌。

兰皋迤逦花如霰，乳燕呢喃散青甸。迟迟晴日丽西山，剪剪春风临上苑。

西山上苑盛繁华，碧草芋绵罩落霞。卫霍争持百宝扇，金张竞拥六萌车。

人生富贵何能测，及时行乐谁人识。当歌对酒不尽欢，屈首蓬蒿亦何益。

此日风光政艳阳，此时游冶政徜徉。钗拖赤凤盘乌髻，裙染鹅黄堕马妆。

只恐韶华不久待，如云车骑一朝改。日斜难返鲁阳戈，万古惟留明月在。

明月依然照绮筵，酣歌谁似永和年。欲采芳兰隔江水，越树燕云各一天。

朅来潦倒长安陌，矫首君门迷咫尺。平津阁上每辞宾，楼船帐中无揖客。

匹马行将去帝京，漫天飞絮送归程。计到江南春色尽，满庭新绿乱啼莺。
同舍弟恭岁暮寄晋州李六协律三十韵
吕温（唐代）

古人犹悲秋，况复岁暮时。急景迫流念，穷阴结长悲。

阳乌下西岭，月鹊惊南枝。揽衣步霜砌，倚杖临冰池。

怳怳若有失，悄悄良不怡。忽闻晨起吟，宛是同所思。

有美壮感激，无何远栖迟。摧藏变化用，掩抑扶摇姿。

时杰岂虚出，天道信可欺。巨川望汔济，寒谷待潜吹。

剑匣益精利，玉韬宁磷缁。戒哉轻沽诸，行矣自宠之。

伊我抱微尚，仲氏即心期。讨论自少小，形影相差池。

比来胸中气，欲耀天下奇。云雨沛萧艾，烟阁双萎蕤。

几年困方枘，一旦迷多岐。道因穷理悟，命以尽性知。

事去类绝弦，时来如转规。伊吕偶然得，孔墨徒尔为。

早行多露悔，强进触藩羸。功名岂身利，仁义非吾私。

万物自身化，一夫何驱驰。不如任行止，委命安所宜。

劝君休感叹，与予陶希夷。明年郊天后，庆泽岁华滋。

曲水杏花雪，香街青柳丝。良时且暂欢，樽酒聊共持。

闲过漆园叟，醉看五陵儿。寄言思隐处，不久来相追。
送王尚恭隰州幕
欧阳修（宋代）

去国初游宦，从军苦寂寥。
愁云带城起，画角向山飘。
秋劲方驰马，春寒正袭貂。
遥知为客恨，应赖酒杯消。
【中吕】朱履曲_归兴堂上先
张可久（元代）

归兴
堂上先生解印，松边雅子迎门，归来不管晋无人。蓉花新伴等，鹅鸭旧比邻，怕称呼陶令尹。
山中书事
一梦黄梁高枕，千年《白雪》遗音，野猿嗔客访云林、瓦沟弹桂子，石磴拂松阴，仙翁留共饮。
秋江晚兴
雨骤风狂已过，酒朋诗伴无多，一舸飘然占烟波。新炊菰米饭，道和竹枝歌，芦花深处躲。
湖上有感
玉雪亭前老树，翠烟桥外平芜，物是人非谩嗟吁。海榴曾结子，江燕几将雏，名园三换主。
山中晚秋
云顶陈抟高枕，山头杜甫长吟，秋客无风到西林。泉鸣溪漱玉，菊老地铺金，叶红山衣锦。
烂柯洞
永日长闲福地，清风自掩岩扉，樵翁随得道童归。苍松林下月，白石洞中棋，碧云潭上水。
春晚
朝雨过红销锦障，晚风狂香散珠囊，杜鹃声里又斜阳。三月当三十日，一醉抵一千场，绿阴浓芳草长。
仙游二首
题姓字《列仙后传》，寄情怀《秋水》全篇，玲珑花月小壶天。煮黄金还酒债，种白天结仙缘，袖青蛇口阆苑。
伙火山中丹灶，顺流溪上诗飘，鹤声吹过紫云桥。苔封山径冷，松倚石床高，花藏仙洞小。
孝丰西圩道中
吴维岳（明代）

涧泉绕路十里，石屋栖云数家。
何处微风醒酒，溪南红杏新花。
答本堂先生歌
赵必兴（宋代）

往事兮浮云，偕老兮天伦。
乐莫乐兮天真，如良人何兮良人。
清明日同人城南看花各赋七言古诗追和苏东坡杨孟载两先生作
保禄（清代）

东坡久不出，孟载亦已矣。一朝风雅擅千秋，六百年间两壬子。

吉祥古寺荒苍苔，西江省掖安在哉。更逢我辈文酒会，看花又向城南来。

今年闰岁春尚浅，草色才青柳条软。桃花李花漫烂开，新红乱飐玻璃盏。

诸公豪迈世绝伦，狂歌雅谑皆天真。浩劫不须问前后，座中俱属当时人。

槛外西山衔落日，诸公有兴转超逸。春水平铺玳瑁筵，香风争送珊瑚笔。

气酣诗就声铿锵，花前酹酒呼苏杨。千古风流有同调，九原一笑神洋洋。
赴宣城守吴兴道中
张耒（宋代）

秋野连云静，三吴稻熟时。
风江客帆疾，晴野雁行迟。
草木霜天晚，山川泽国卑。
宣城不负汝，好继谢公诗。
别蒲
释师范（宋代）

东海西边西海南，芦花袅袅水漫漫。
谢郎犹自不知处，莫作寻常洲渚看。
读长恨辞二首
李覯（宋代）

玉辇迢迢别紫台，系环衣畔忽兴哀。
临邛谩道蓬山好，争奈人间有马嵬。
句 其四十四
晏殊（宋代）

冷艳风中凝，浓香雪后多。
妇女之孝二十首·北宫女
林同（宋代）

妾身期不嫁，至老养双亲。
何意赵威后，殷勤问使人。
谒虞山祠
释今辩（明代）

漓江秋谒上皇祠，今古平观世未移。民愠此时无用解，天风何事尚频吹。

山连韶石云归晚，雨暗苍梧雁度迟。洵是垂裳能至治，一回瞻仰不胜思。
偶书
王之道（宋代）

万事秋来只信缘，为谁清嚏晚风前。
断虹收尽廉纤雨，喜见江南八月天。
拟古诗·西北有高楼
戴廷栻（清代）

西北有高楼，徙倚聊淹留。平原千余里，远道何悠悠。

日夕回风起，河水散乱流。相思杳难托，登高翻更愁。
鹧鸪天（己巳生日自作）
郭应祥（宋代）

屈指新年五十三。未嫌垂领雪毵毵。设弧届旦人交贺，题座无功我自惭。

荣莫羡，富休贪。寿龄也不慕彭聃。只思了却痴儿事，一榻香凝晓梦酣。
千人石
方惟深（宋代）

生公天人师，讲法花雨堕。
当时听法众，片石千人坐。
山祗常护持，山鸟不敢污。
野人心茫然，傲荡多酒过。
醉来不肯归，石上看云卧。
四安道中所见
牟巘五（宋代）

分明路入茶山去，唤起昏昏嗜睡翁。
共笑翁来已差晚，珍芽秀甲老秋风。
忆故园 其七
苏升（明代）

燕市无人意气看，朅来空自醉长安。罗浮一望天如远，回首西山烟月寒。
落花十绝
冯时行（宋代）

枝头日日候韶妍，百舌声中又隔年。
莫道山翁无思绪，见人踏着便凄然。
生第三儿
程俱（宋代）

生儿如班伯，绝业出金华。恼人如添丁，索抱声哑哑。

人生各有分，豪末不可加。丹山无凡鷇，寒根无早芽。

如公翔千仞，众鸟不敢哗。将雏一来仪，美瑞世所夸。

嗟我困冰谷，霜枝郁盘拿。华颠有二女，尔尔聊自佳。

今年熊罴梦，亦复来贫家。平生坐著书，每笑括与奢。

篮舆一幅巾，缓步可当车。傥学长史掾，修真凌景霞。
皇后阁端午帖子
夏竦（宋代）

璧沼水嬉飞隼渡，瑶箱命缕彩丝新。
亲蚕礼毕无馀事，夙佩珩璜奉紫宸。
书怀
戴栩（宋代）

随牒沧海隅，两见初月吐。
缅怀故山友，飘散等风雨。
低头繙簿书，仄足随步武。
荒哉旧时学，千古压一缕。
泾渭谁浊清，荼荠互甘苦。
痴儿了官事，朝饭或过午。
聊为五斗淹，未受三命俯。
有得那免失，无阙孰为补。
门前流水车，六辔去如组。
忽逢阮生途，微径何由取。
夸者类死权，所死固已粗。
人生天地间，谁客复谁主。
蛙鸣傥适意，贤於两部鼓。
蜗角起相攘，战剧赤白羽。
息机自搰搰，独趣甘踽踽。
喧寂不相谋，笑人从邓禹。
行藏正有时，倚楼追杜甫。
固知抱书癖，未肯学钱虏。
长缨羁单于，尺纸招赞普。
古来磊落人，过眼蚊蚋聚。
且复对青山，天外修眉妩。
悠然成独酌，醉语免童羖。
是时秋冬交，寒事欲墐户。
蛩螀夜唧唧，草木霜莽莽。
新诗从何来，令我隘寰宇，
飒然出世姿，一蜕尘与土。
海风入书帏，吟和鸥鸦櫨。
夜光惊照室，恍若珠还浦。
拂研染松煤，自汲寒井{无瓦}。
恶语未用删，意澹声节古。
起看参斗横，的历挂枌栩。
秋怀三十六首
邵雍（宋代）

惟南有美橘，惟北有美粟。
厥包或颇同，厥味信不一。
天地岂无情，草木皆有实。
物本不负人，人自负于物。
董其昌关山雪霁图
弘历（清代）

膝六分明友少男，岩关霁色郁朝岚。千林润逼雪为雨，一卷寒生青出蓝。

涧道谁人寻活句，茅斋有客恣幽探。玉壶冰是香光体，结习从知此处谙。
雨凉
韩淲（宋代）

暑雨常忧缺，秋霖莫厌多。夜雷声复厉，朝雾气方和。

积润花岩桂，横流穗亩禾。酒閒吟解秽，茶熟困驱魔。
清明雨寒八首
杨万里（宋代）

今年寒食与清明，各自阴晴作麽生。
细雨千丝不成点，如何也解滴檐声。
西江月
佚名（宋代）

灯火楼台欲下，笙歌院落将归。冰瓷金缕胜琉璃。

春笋捧来纤细。

饮罢高阳人散，曲终巫峡云飞。千方修合斗新奇。

须带别离滋味。
西凉伎
白居易（唐代）

西凉伎，假面胡人假狮子。刻木为头丝作尾，

金镀眼睛银帖齿。奋迅毛衣摆双耳，如从流沙来万里。

紫髯深目两胡儿，鼓舞跳梁前致辞。应似凉州未陷日，

安西都护进来时。须臾云得新消息，安西路绝归不得。

泣向狮子涕双垂，凉州陷没知不知。狮子回头向西望，

哀吼一声观者悲。贞元边将爱此曲，醉坐笑看看不足。

娱宾犒士宴监军，狮子胡儿长在目。有一征夫年七十，

见弄凉州低面泣。泣罢敛手白将军，主忧臣辱昔所闻。

自从天宝兵戈起，犬戎日夜吞西鄙。凉州陷来四十年，

河陇侵将七千里。平时安西万里疆，今日边防在凤翔。

缘边空屯十万卒，饱食温衣闲过日。遗民肠断在凉州，

将卒相看无意收。天子每思长痛惜，将军欲说合惭羞。

奈何仍看西凉伎，取笑资欢无所愧。纵无智力未能收，

忍取西凉弄为戏。
宿汤泉示真师二首 其一
李之仪（宋代）

睡美不觉晓，蜕然犹恋床。未能忘夜旦，已自懒衣裳。

供佛添新水，持经续旧香。不知门外路，何事有归艎。
许公华遗潘衡墨云其女所造也
曾几（宋代）

潘公之墨东坡诀，只今有女能传业。
许郎来自大江西，手探玄圭出箱箧。
磨挲熟视家风在，款识明明笔奇绝。
见渠颜面得渠心，湛如瞳子坚如铁。
晴窗大几石泓净，未忍磨研令小缺。
冷金玉版姑试之，一点清光初漏泄。
廷珪去人端未远，馀子何劳定优劣。
健妇果胜大丈夫，从此庐陵是黟歙。
秦闺怨 其一
殷济（唐代）

幽闺情自苦，何事更逢春？萱草侵阶绿，垂杨闇户新。

镜中丝发乱，窗外鸟声频。对此芳菲景，长宵转忆君。
和吕开少蒙提刑家园茶
冯山（宋代）

蜀品固难名，家园未有声。晓篮亲手撷，俗客尚心轻。

瑞雾吹还合，仙风坐欲生。因知栽植意，留与子孙清。
梅花五首
刘克庄（宋代）

肯因冷澹怨年芳，霜满寒林月满塘。
至白世间惟玉雪，不如伊处为无香。
叠嶂楼有怀吴门朱伯原
林希（宋代）

虎丘换得敬亭山，句水松陵数舍间。天下难如两州好，君恩乞与一身闲。

渐无牒诉烦敲朴，喜有林泉数往还。犹想朋云隐君子，思归时见鬓毛斑。
偈十首 其七
释正觉（宋代）

交互明中暗，功齐转觉难。力穷忘进退，金锁网鞔鞔。
渔矶
张鹏翮（清代）

茅屋鸡鸣莫厌听，篱边风静落花轻。一竿烟雨苍苔湿，好向渔矶稳处行。
春雨
王安石（宋代）

苦雾藏春色，愁霖病物华。
幽奇无可奈，强釂一杯霞。
沈银台大朴园
王世贞（明代）

隐侯赋郊居，有圃非远而。春至百卉芬，珍木郁参差。

畴为当心者，名朴了不奇。直上三百尺，旁樛千万枝。

雨雪避弥漫，日月为蔽亏。上覆柴桑庐，下荫中散池。

微风荡浮萍，莹作青琉璃。时时手一编，骄旸我何知。

返照自西来，胡床与俱移。柽柳不盈把，樵采来相欺。

豫章甫蔽牛，匠石已见窥。人命故匪长，巧者复凿之。

请以庄生社，咏为大朴辞。
题张以道上舍寒绿轩
杨万里（宋代）

菊芽伏土糁青粟，杞笋傍根埋紫玉。雷声一夜雨一朝，森然迸出如蕨苗。

先生饥肠诗作梗，小摘珍芳汲冰井。风炉蟹眼候松声，笊篱亲捞微带生。

烂炊凋胡淅青精，芼以天随寒绿萌。饥时作齑仍作羹，饱后龙凤同庖烹。

太官蒸羔压花片，宰夫胹蹯削琼软。豹胎熬出祸胎来，贵人有眼何曾见。

天随尚有愁作魔，愁杞作棘菊作莎。君不见黄金钱照红玉豆，秋高更觉风味多。

先生酿金鍊红玉，自莎自棘如予何。金空玉尽苗复出，吃苗吃花并吃实。

天随白眼屠沽儿，不道有人头上立。
沁园春（寿趟倅）
姚勉（宋代）

道骨仙风，海上骑鲸，端是後身。把银河天巧，钟为文采，剑津宝气，融作精神。壶玉储冰，掌金擎露，胸次全无一点尘。年年里，早花朝六日，长庆生申。

箳篁濯锦江滨。人尽道如公清最真。合沈香亭北，金笺奏曲，恩披兽锦，醉拭龙巾。泥紫颁来，渠黄飞去，自是八花砖上人。从後看，大钧播物，万象皆春。
剑池
方惟深（宋代）

云崖倚天开，苍渊下澄澈。
世传灵剑飞，山石千丈裂。
神踪去不灵，今作蛟龙穴。
是非漭难诘，岁久多异说。
惟当清夜来，静赏潭上月。
同咏坐上所见一物 席
谢朓（南北朝）

本生潮汐池。
落景照参差。
汀洲蔽杜若。
幽渚夺江蓠。
遇君时采撷。
玉座奉金巵。
但愿罗衣拂。
无使素尘弥。
和玉汝弟甘雨应祈
韩维（宋代）

后稷明农佐有妫，耻令世有一夫饥。
勤民事业能如古，闵雨精诚必应时。
顿觉微凉生水际，尚思余润浃天涯。
恤人自享宜君福，小疾何须更祝釐。
二月二十一日奉陪季长游岳麓饭罢登法华台赋此
释德洪（宋代）

法华台上凭栏久，吹鬓东风晚雨晴。断岸平横千雉堞，道林远在一牛鸣。

喜餐水饼清明近，开遍山茶杜宇声。想见京尘遮便面，应思携手此中行。
战掉丑奴儿 赠莱州平等会首
马钰（金朝）

世传斑竹佳人泪。语话皆非。因击三尸。血染斑斑事最奇。马风知。专投正直无私杖，休笑轻微。最好闲携。屏尽妖魔玉性辉。赴瑶池。
寿宁堂诗为冀宁耿氏作 其二
吴当（元代）

衎衎令子，报德慈母。菀兹堂构，有翼其宇。
客舍二首 其二
周紫芝（宋代）

畴昔江湖意，儿曹总不知。幅巾沾雨过，拄杖看云移。

凤子飞应远，莺儿语最迟。闲从梅雪后，直到麦秋时。
送余伯益知县
许及之（宋代）

建章万户及千门，博物如君自不群。入幕向来争论荐，鸣琴此去定知闻。

官惟作县堪行志，闽独于盐害未分。剖竹乘轺同臭味，愿求长策献吾君。
毅斋即事
徐侨（宋代）

自吾斋外付诸儿，除却诗书总不知。
苔色上侵闲坐处，鸟声来不独吟时。
十分秋风重阳近，一味天凉老者宜。
调得身心能自慊，止吾所止复何疑。
次资道韵
刘跂（宋代）

今我不乐何所为，调笑盍各言其好。不愿击水南溟飞，但爱乘其北窗傲。

大夫声名过单父，即日去受东朝诰。固知为偶我非齐，莫忘相从君与操。

骏辩瑰章殆希有，玉堂金马应须到。功成却记鸡黍期，同著青鞋映黄帽。
和玉峰春吟
卫宗武（宋代）

年来愁似海波深，柏酒明朝试一斟。
那复苏堤追胜赏，不妨楚泽效狂吟。
金旛晓赐梦何在，红旆春行步莫寻。
料得宫花仍似旧，庆无堕珥与遗簪。
读黄莲士凤山拜黄吾野墓诗感咏
章甫（宋代）

处士声名书画诗，凤山宿草几多时。黄公独拜先生墓，三绝风流七字碑。
谢叶奉祠公羽赠冠
李延兴（元代）

席帽征尘拂转难，寄来章甫压儒酸。逢萌忍向清朝挂，贡禹欣逢故友弹。

青镜不惭欺白发，丹邱还好觅黄冠。暮年文彩凋零尽，谁写衰容画里看。
酬宋使君见诒
张九龄（唐代）

陟邻初禀训，献策幸逢时。朝列且云忝，君恩复若兹。

庭闱际海曲，轺传荷天慈。顾己欢乌鸟，闻君泣素丝。

才明应主召，福善岂神欺。但愿白心在，终然涅不淄。
剪湘云 兰舟居士写湘夫人于扇，雾鬓风鬟，飘飘有凌云之意，为填此解
王倩（清代）

螺髻堆烟，鮹衣剪雾。问踏浪呼龙，几度来去。木落天空秋渺渺，极目佳人何许。

讶西风、寒到洞庭波，犹弄珠延伫。惆怅岸芷汀兰，寄愁无处。

只月姊封姨，相伴容与。犀佩玲珑蛟带缓，约住巫云缕缕。

颤芙蓉、仿佛降湘君，又神灵飘雨。
闻有海船入鄞作诗附寄正仲
舒岳祥（宋代）

华馆多髯客，深山短发翁。
钟声更点外，萤焰烧痕中。
春日同倾酒，寒溪数过鸿。
天门通海路，诗寄鄮城东。
诸泥歌
查元称（清代）

蕊阳之山何亭亭，中含玉古元冥精。非石非玉光晶荧，洞见皎日金乌形。

昔尧命羿射曜灵，九华晃昱眩目睛。羲仲旸谷贡厥瑛，柱矢一发榑桑清。

流传百世等球琳，祓除魑魅冰镜澄。燮理阴阳畴勒铭，民无夭札底太平。

方诸空含月魄盈，阳燧徒袭爝火明。何如诸泥视不瞬，但觉胭脂红晕玉盘赪。

应侣璇玑明堂登，九如爰祝日之升。扣盘扪籥嗤群盲，日无私照常见黄道行。
雪中寻梅
陆游（宋代）

幽香淡淡影疏疏，雪虐风饕亦自如。
正是花中巢许辈，人间富贵不关渠。
绿端砚为严藕渔宫允作 其五
屈大均（明代）

自此东西洞，无烦割紫云。青花虽复尔，绿髓不如君。

久握成温玉，轻研许翠裙。蕉间天一尺，日夕吐氤氲。
赠郑仁规
方干（唐代）

一石雄才独占难，应分二斗借人寰。澄心不出风骚外，

落笔全归教化间。莲幕未来须更聘，桂枝才去即先攀。

可怜丽句能飞动，荀宋精灵亦厚颜。
早行青县道中
明善（清代）

茅店鸡声远，垂垂月尚弯。云开天色定，风静树声闲。

薄霭浑疑雾，高林俨似山。长途何自急，明日即乡关。
题驿奥张店思周光宗
王十朋（宋代）

忆昔同行宿此村，重来堪叹止吾存。芙蓉雁荡重经眼，旧事无人与共论。
檗斋捐俸为梨洲先生赎祀田
全祖望（清代）

再世东林两大贤，墓田不保亦堪怜。令君清况尘生釜，甫下车来失俸钱。
仲冬诏追造朝供尚书郎职舟行阻风青泥三首
杨万里（宋代）

东阙催人赴赤墀，北风栏我泊青泥。
会当老子有行日，未信北风无住时。
送侄孙汝白往东嘉问讯陈叔方诸丈
戴复古（宋代）

子去寻名胜，何惭着布衣。
出门知所乡，在旅亦如归。
道谊无穷达，文章有是非。
寄声陈与赵，相赏莫相违。
致政张安卿承事挽词三首 其二
祖德恭（宋代）

清白传家旧，天钟间世才。大椿宜更寿，乔木遽先摧。

难止交情泪，空遗宝烛灰。幽墟归葬处，惨惨暮云堆。
幽居戏赠邻曲
陆游（宋代）

暮年远屏天所借，落佩倒冠如得谢。
虽无壶酒助歌呼，幸有蠹书供枕藉。
市声不闻耳差静，车辙扫空身转暇。
雨悭葵叶未吐甲，露重榴房初坼罅，深红菱角密覆水，烂紫蒲桃重垂架。
直令掩关避世俗，未害煎茶唤邻舍。
萧萧鸡犬衡门晚，寂寂灯火幽窗夜。
劝君切勿纵高谈，性命如丝不禁吓。
秋夜玩月
陈淳（宋代）

月出已林杪，夜深光更佳。
可爱满地阴，扶疎漏琼花。
兴来不有寐，庭除步百回。
微吟弄清辉，幽意谁会哉。
贺新郎 题钱楞仙同年玉堂归娶图二首
曾国藩（清代）

寂寞深闺里。
忆东风，泥金乍报，若何欢喜？撤帐筵围停烛夜，细问当时原委。
更密询烧香诗婢。
西舍东邻多士女，但骈头附耳夸双美。
不能答，笑而已。
郎君持赠无多子。
献妆台，官衣一袭，鸾书一纸。
又剩有红线饼餤，合卺同尝甘旨。
珍重说天恩如此。
明年携得神仙眷，料趋朝不过花砖矣。
同梦者，促君起。
自怀泽至武仙道之左皆石峰
曾丰（宋代）

蝉联三百里，特立二千峰。
或者锐于笋，时乎圆似钟。
天开琼帑藏，地辟玉疆封。
似虑诗材少，殷勤分外供。
题徐原父推篷图
李昱（明代）

忆昔西湖湖上路，梅花雪后开无数。总宜船子坐推篷，偷眼看花索诗句。

在上不见琼瑶痕，在下不见莓苔根。横梢半截露春色，繁花烂熳如儿孙。

玉龙槎枒卧清晓，老干新条抽未了。昆冈玉碎春风来，吹香扑鼻知多少。

天上归来十五年，湖光寂寞真堪怜。金樽檀板查无迹，但见落日之渔船。

徐君写梅夺造化，白璧黄金满高价。昔日少年今白头，叹惜人间空见画。
句
杨长孺（宋代）

不浓不淡匀脂粉，半醉半醒媚雨风。
苏州不住遥望武丘报恩两寺
李绅（唐代）

秋山古寺东西远，竹院松门怅望同。幽鸟静时侵径月，

野烟消处满林风。塔分朱雁馀霞外，刹对金螭落照中。

官备散寮身却累，往来惭谢二莲宫。
偈六十三首
释道宁（宋代）

禅人莫莽卤，二月又初五。
透彻祖师关，一句该今古。
春色无高下，园林花木红。
总持门大启，何处觅圆通。
休问迷逢达磨，须知垂手尘中。
踏翻厚地，刺破虚空。
人天榜样，佛祖家风。
敢与龙王斗富，自他兼济何穷。
翻身不露迹，直上妙高峰。
渠无面目，三界为家。
解把过头杖，逢春点异花。
春从天上来 次南金早春韵
邵亨贞（元代）

九陌香泥。正楚馆欺寒，袅袅春鸡。两行帘底，银烛千枝。花市笑鸡声齐。喜盘行纤手，翦生菜、巧簇青丝。晚晴时。渐红蕖照眼，黄柳舒眉。东风旧家乐事，柰酒兴沉沉，＊队＊＊。小谱鸾笺，重楼羯鼓，生怕误却花期。好情怀都改，年光在、物换星移。误芳菲。想六桥灯火，犹绕苏
春兴 其十四
黎景义（明代）

闻道桃源好避秦，半溪山水绿萝新。

细看造物初无物，却恐閒人是贵人。

岂有文章惊海内，犹将谈笑对风尘。落花踏尽游何处，时雨来观农扈春。
寄陈处士
田锡（宋代）

簿书军吏日相随，心在諠哗旨趣卑。
明月夜吟无意绪，白云秋约笑羁縻。
宛陵古寺经游少，叠嶂名楼眺望迟。
堪重高人陈处士，不来寻访已多时。
烛影摇红 春暮寄怀慎姊
周翼椿（清代）

秋水长篇，琐窗闲自消清昼。楝花风冷惜春归，早是清和候。

小院落英铺绣。点苍苔、蝶翻蜂骤。惜花心倦，对景情牵，因花怀友。

雁足无凭，伊兰雅韵空回首。梦魂无奈几关山，后会应难偶。

眉上愁新并旧。谱离怀、新声未就。路长谁寄，句短难宣，推敲还又。
偈颂二百零五首
释正觉（宋代）

山谷之响，水监之像。
白云之心，太虚之量。
应机也乍卷乍舒，据令也全收全放。
三千世界你夤缘，百亿分身君伎俩。
风行空，船驾浪，
施受通同无住相。一言相送知不知，
千僧在你钵盂上。
西陵峡
钟惺（明代）

过此即大江，峡亦终于此。
前途岂不夷，未达一间耳。
辟入大都城，而门不容轨。
虎方错其牙，黄牛喘未已。
舟进却湍中，如狼疐其尾。
当其险夷交，跳伏正相踦。
回首黄陵没，此身才出匦。
不知何心魂，禁此七百里。
梦者入铁围，醒犹忘在几。
赖兹历奇奥，得悟垂堂理。
黄氏拂云堂
丁复（元代）

临川为家黄隐君，种竹绕堂青拂云。长竿每许分渔者，结实深期下凤群。

岁晚幽怀将雪对，风来清语足秋闻。寥寥千载吴夫子，讲道归来遣赠文。
颂
李特（宋代）

出没云闲满太虚，元来真相一尘无。重重请问西来意，唯指庭前柏一株。
船发信州新雨江涨还寄曹使君 其一
严嵩（明代）

乘溜放船去，空江迷雾云。岸回青草色，波动白鸥群。

郡旱初闻雨，途穷忽见君。应知三日祷，天为答忧勤。
游层岩
刘子澄（宋代）

一层云结一层巅，贯腹成溪异物潜。仙乐万悬钟有乳，洞门百折水为帘。

崖碑藓暗瑰辞缺，石栈苔阑羽卫严。我欲通天刳绝顶，倒飞明月浴寒蟾。
雨中与叶美春
邵宝（明代）

雨中客不到超然，留待中秋看月圆。一酌清泉数杯酒，古衣冠坐对青天。
九峰寺 其一
蒋之奇（宋代）

沿涧扳崖入翠霞，寺僧犹寄旧钟家。芙蓉秀出天河外，我欲名为小九华。
偈颂一百六十九首 其一二八
释智朋（宋代）

柏山高，秋风高。打失登山屐，吹落炙脂帽。应节应不及，登高登不到。
初入苍梧呈家别驾公
欧必元（明代）

万山随水下牂牁，汗漫西游一叶过。野外尚闻虞帝乐，行边犹听麦岐歌。

虔刀往事还谁佩，铜柱新铭不待磨。欲访玉田圭洞去，葛玄消息近如何。
句 其一
姚嗣宗（宋代）

大开双白眼，只见一青天。
句
叶宗谔（宋代）

凤凰台上山吞月，白鹭洲边水接天。
赠转运陆中丞
孟郊（唐代）

掌运职既大，摧邪名更雄。鹏飞簸曲云，鹗怒生直风。

投彼霜雪令，翦除荆棘丛。楚仓倾向西，吴米发自东。

帆影咽河口，车声聋关中。尧知才策高，人喜道路通。

皆经内史力，继得酂侯功。莱子真为少，相如未免穷。

衣花野菡萏，书叶山梧桐。不是宗匠心，谁怜久栖蓬。
荷花
秦观（宋代）

方塘收雨脚，落日半遥岑。
芙蕖净娟娟，丽服抚翠衾。
无言意自远，欲渡秋水深。
缅怀平生人，对此讵可寻。
弄芳惜晼晚，酒至谁与斟。
天涯有归云，聊寄相思心。
心开获清赏，芙蕖一何绮。
美人艳新妆，敛袂照秋水。
端如荡子事，顾自良家子。
黄金选燕赵，摇落对江沚。
薄暮风雨来，独立泪如洗。
望君君讵知，倾宫定谁似。
石柱峰
陈石麟（清代）

峨峨两高峰，对峙盘烟雾。有石为干柱，草木绝依附。

撑空幸不孤，特立固不惧。猿猱不敢攀，飞鸟不敢度。

倒垂日脚寒，仰受云气护。削非鬼斧成，突使行人怖。

山灵骨无顽，相看得奇趣。陋彼乱石冈，或倚或僵仆。
次肇庆府有感
李纲（宋代）

仁德如天覆万方，谁知变故起非常。秪因燕地开边隙，故使中非作战场。

侯景南侵幽武帝，禄山西犯走明皇。运遭九六人徒尔，险失山河事巨量。

一自銮舆游朔漠，空馀藩邸在炎荒。微臣弭擢增悲感，雪涕无因问彼苍。
次韵曾同季悼其幼子
周紫芝（宋代）

曾侯名家郎，家有玉颊儿。渥洼出名驹，丹穴生长离。

春风入庭户，独秀兰与芝。未乾弄獐墨，遽草骑龟诗。

我昔少年日，屡作哭子痴。须烦六如偈，为洗长年悲。
东关
陆游（宋代）

云蹙鱼鳞衬夕阳，放翁系缆水云乡。
一筇疾步人惊健，斗酒高云自笑狂。
风暖市楼吹絮雪，蚕生村舍采桑黄。
东阡南陌无穷乐，底事随人作许忙？
相和歌辞。杂怨三首
聂夷中（唐代）

生在绮罗下，岂识渔阳道。良人自戍来，夜夜梦中到。

渔阳万里远，近于中门限。中门逾有时，渔阳常在眼。

良人昨日去，明日又不还。别时各有泪，零落青楼前。

君泪濡罗巾，妾泪滴路尘。罗巾今在手，日得随妾身。

路尘如因飞，得上君车轮。
柳花
杨绘（宋代）

春光未老杨花飞，游子此情伤别离。扳折杨柳赠离别，骎骎匹马归何时。
思帝乡·闺怨
商景兰（清代）

鸳帐冷，烛光浮。帐冷光浮梦短，思悠悠。 添得满腔憔悴，满身愁。纵到花间月底，意难留。
病中有述二首各五韵
陆游（宋代）

万事有常理，中智皆能知。
祸福如白黑，不待诹蓍龟。
疾患初萌如，未有旦夕危。
每能自省察，百鬼安能窥？一怠生百疾，速死乃自诒。
为郑彦林题渔樵耕牧四画 其三
王恭（明代）

三亩谁同荷篑心，一瓢聊隐在山阴。晚来醉倒柴桑酒，不省门前春水深。
枯木次择之韵
朱熹（宋代）

百年蟠木老聱牙，偃蹇春风不肯花。人道心情顽似汝，不须持向我侬誇。
大道歌
张继先（宋代）

道不远，在身中，物则皆空性不空。
性若不空和气住，气归元海寿无穷。
欲得身中神不出，莫向灵台留一物。
物在身中神不清，耗散精神损筋骨。
神驭气，气留形，不须杂术自长生。
术则易知道难悟，既然悟得不专行。
所以千人万人学，毕竟终无一二成。
神若出，便收来，神返身中气自回。
如此朝朝还暮暮，自然赤子产真胎。
句
孙仅（宋代）

庭梧影薄晨霜落，篱菊香寒晚吹生。
李廷老席上送韩持国归许昌
梅尧臣（宋代）

马蹄践霜华，游国归何早。
重裘不畏寒，况复非远道。
谁言未顾期，登第鬓如葆。
解装喜可知，月下金壶倒。
秋暑二首
杨万里（宋代）

一年强半走尘埃，触热还山亦快哉。
幸自西风归较早，却教秋暑伴将来。
上钦成皇后册宝六首
真宗（宋代）

有炜柔仪，率屐不越。
惠于初终，既明且达。
我将我享，相兴乃登。
胡臭禀时，攸介攸宁。
又明日复同惇立总领吴德素运使章思台过天禧寺登雨花台再用前韵
叶梦得（宋代）

言经朱雀桁，复度白鸡年。谢公不可见，废垒蔓草缠。

三日瞰坰不，所怀多昔贤。陂陀北城墩，谁可作九泉。

石头控峥嵘，目尽西南天。定都记孔明，赤壁方凯旋。

惟初鼎足计，用意良已虔。更作长干行，秦淮乱清涟。

残春扫馀花，密叶未有蝉。高台略四远，绿野浮芊眠。

午阴久未移，幽景为我延。使君固不凡，况有嘉客先。

老大百念息，爨馀岂遗烟。了知尘外心，本自无间然。
次韵彭子长佥判二首 其二
释德洪（宋代）

悉如羊公鹤，氋氃费推遣。心如旋磨驴，日夜团圞转。

夫子为讥诃，譬说颇蔓衍。愁心得少休，忽作象鼻卷。

出门无所诣，地坐息疲喘。路穷辄一笑，兴尽复回反。

风光闻布谷，人家初煮茧。倚藤望九峰，层叠分浓浅。
其二防敌
贾似道（宋代）

左右不离常夹撁，临鬭之时多少变。
他若回身撁捍遮，踢着之时必伤面。
浣溪沙
程大昌（宋代）

始待空冬岁不华。还教呈瑞怨贫家。若为高下总无嗟。

日照华檐晴后雨，风吹飞絮腊前花。天公何事不由他。
筇竹杖寄僧
高骈（唐代）

坚轻筇竹杖，一枝有九节。寄与沃洲人，闲步青山月。
月下笛·与客携壶
姜夔（宋代）

与客携壶，梅花过了，夜来风雨。幽禽自语。啄香心，度墙去。春衣幽是柔荑剪，尚沾惹、残茸半缕。怅玉钿似扫，朱门深闭，再见无路。
凝伫，曾游处。但系马垂杨，认郎鹦鹉。扬州梦觉，彩云飞过何许？多情须倩梁间燕，问吟袖弓腰在否？怎知道、误了人，年少自恁虚度。
晋阳怀古 其六 怀阳谏议
何乔新（明代）

晴壑凝黛色，寒溪漾澄流。眷昔阳谏议，韬光此夷犹。

贤声彻黼座，徵诏来林丘。遂辞鹿豕群，去与鹓鹭游。

谓公当謇謇，而公但悠悠。青蝇忽止藩，贤相投荒陬。

公乃叩阁争，累疏不自休。精忠贯皎日，劲气凌清秋。

白麻不果降，憸佞恚且羞。公殁数百载，士风日以偷。

旖旎荃与蕙，兹焉化为茅。朝阳无鸣凤，立仗多骅骝。

思公不可见，怅然抱孤忧。
闵农 其四
周馥（清代）

三月招得采茶娘，四月招得焙茶工。千箱捆载百舸送，红到汉口绿吴中。

年年贩茶苦价贱，茶户艰难无人见。雪中芟草雨中摘，千团不值一疋绢。

钱小秤大价半赊，口唤卖茶泪先咽。官家榷茶岁算缗，贾胡垄断术尤神。

佣奴贩妇百苦辛，犹得食力饱其身，就中最苦种茶人。
赠昙禅师
白居易（唐代）

五年不入慈恩寺，今日寻师始一来。欲知火宅焚烧苦，方寸如今化作灰。
春日有感
张问陶（清代）

萍蓬生计让犁锄，湫隘先人有敝庐。秋雨孤帆云梦雁，春风旅食武昌鱼。

虞翻南海无知己，贾谊西京未上书。万里白头虚子舍，晨昏天末近何如。
送许户曹
唐彦谦（唐代）

沙头小燕鸣春和，杨柳垂丝烟倒拖。将军楼船发浩歌，

云樯高插天嵯峨。白虹走香倾翠壶，劝饮花前金叵罗。

神鳌驾粟升天河，新承雨泽浮恩波。
惜花
李建勋（唐代）

白发今如此，红芳莫更催。预愁多日谢，翻怕十分开。

点滴无时雨，荒凉满地苔。闲阶一杯酒，惟待故人来。
赠何子贞太史
潭溥（清代）

道长须眉尊，清勤拥书读。朅来弄湘月，宦海谢驰逐。

与世忘嚣尘，濂溪问高躅。自种菖蒲花，仙根已盈掬。
偈颂一百零二首
释绍昙（宋代）

枕石安眠，山云四屯。
救不得出，浣盆浣盆。
更说甚德山临际，棒如雨点，
喝似雷奔。草迷人去路，
月挂客愁村。
唐文宗二首
金朋说（宋代）

贤良策举厌刘蕡，报献徒悲自比伦。
直疏李邵言不用，宁从甘露祸金门。